Slaget ved Kasserinepasset var det første større slaget mellom tyske og amerikanske styrker under andre verdenskrig. De uerfarne amerikanske troppene ble dårlig ledet, fikk store tap og ble presset over 80 kilometer tilbake fra sine utgangsposisjoner vest av passet ved Faid. Slaget har siden blitt omtalt som første gang amatørene møtte de profesjonelle. Etter slaget gjennomførste US Army en rekke endringer, fra organisering av enheter til skifte av kommandanter. I påfølgende møter med tyske soldater var de amerikanske styrkene merkbart bedre i kamp.